Ես յայտնեցի անհամաձայնութիւններս: Նախարարի պաշտօնին մէջ իմ քայլերս կը խոչընդոտէին վերլուծական թիւրըմբռնումները, անձնակազմին թեքնիկ հմտութիւններուն պակասը, ոմանց ետին թաքնուած միտքերը: Որոշեցի քաղաքական նախաձեռնութեան մը սկսիլ: 6 ապրիլ 2016-ին իմ ծննդավայր Ամէյնիի մէջ ազդարարեցի «Յառա՜ջ» շարժումին մեկնարկը: Անկախ ճանապարհիս հանդիպած արգելքներէն, այս շարժումը հիմնուած է ոչ թէ ընդդէմ, այլ՝ յանուն… Յանուն քաղաքական տարաձայնութիւններու յաղթահարման, որոնց հետեւանքները զգացած եմ: Յանուն երկրի վերակառուցման, աւելի հեռուն գացող նպատակի: Յանուն նոր ծրագրի: Յանուն մեր պատմութեան ուղին նոր հունի մտցնելու եւ առաջընթացին զարկ տալու: Յանուն մեր երեխաներուն, որոնք պէտք է մեր ծնողքէն լաւ ապրին: Յանուն յանձնառու ըլլալու ցանկութեան, որ կենսական ուժ կը ներարկէ ֆրանսական հասարակութեան: Յանուն նոր դէմքերու, նոր տաղանդներու, որոնք պէտք է ասպարէզ բերել: